На основу члана 19. став 2. Закона о граничној контроли („Службени гласник РС”, број 24/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

o условима које мора да испуњава гранични прелаз у погледу просторија, уређаја, опреме, инфраструктуре, довољног броја запослених и других материјално техничких средстава неопходних за функционисање граничног прелаза

Члан 1.

Овом уредбом се прописују услови које мора да испуњава гранични прелаз у погледу просторија, уређаја, опреме, инфраструктуре, довољног броја запослених и других материјално техничких средстава неопходних за функционисање граничног прелаза.

Члан 2.

Гранични прелази Хоргош, Келебија, Градина, Прешево, Гостун, Батровци – у друмском саобраћају и Београд – у ваздушном саобраћају, (у даљем тексту: велики гранични прелази), морају имати:

1) печате прописане за обављање граничних провера;

2) уређаје за испитивање веродостојности путних исправа (УВ лампа, доку-бокс, стереомикроскоп);

3) уређај за преглед тешко доступних делова возила (дигитални видео ендоскоп);

4) преносну расвету и батеријске лампе;

5) читач путних исправа и осталих докумената (фиксни и мобилни);

6) читач регистарских ознака;

7) бројач возила;

8) алкометар;

9) детектор наркотика и реагенсе наркотика (мали, средњи и велики);

10) детектор експлозива;

11) ручни детектор метала;

12) CО2 детектор за преглед возила (мултигасни детектор);

13) телекомуникациону и радио комуникациону специјалистичку опрему;

14) опрему за дактилоскопију;

15) основни сет алата за преглед возила;

16) ласерски мерач даљине;

17) метални телескоп за проверу (бушење) расутог терета;

18) читаче чипова за животиње;

19) вагу за мерење робе (до 150 kg);

20) вагу за прецизно мерење (до 5 kg);

21) огледала на надстрешницама за преглед горњих делова возила;

22) инспекцијско огледало са допунским осветљењем;

23) уређај за истакање течности из аутомобила и пловила;

24) уређај за бројање и проверу исправности новчаница;

25) уређај за мерење густине материјала (бустер);

26) уређај за контролу и анализу течних и прашкастих материјала;

27) расхладне системе за смештај лако кварљиве робе;

28) сефове за чување новца и драгоцених предмета;

29) уређаје за детекцију радиоактивности (преносне и фиксне);

30) царинске пломбе;

31) читач за бар код царинских докумената;

32) заштитне шлемове, заштитне рукавице, заштитне наочаре, гас маске и флуоресцентне прслуке;

33) телескопске мердевине;

34) апаратуру за узимање узорака робе;

35) фотоапарате и видео камере;

36) скенере и рендгене за преглед робе и возила (покретне или стационарне);

37) виљушкаре, дизалице и подизне платформе.

Члан 3.

Гранични прелази Бачки Брег, Ватин, Српска Црња, Ђердап 1, Вршка Чука, Ђенерал Јанковић, Ћафа Прушит, Шпиљани, Љубовија, Мали Зворник, Бадовинци, Сремска Рача, Шид, Бачка Паланка, Бездан и Богојево – у друмском саобраћају, Ниш и Приштина – у ваздушном саобраћају, као и гранични прелази у железничком саобраћају: Суботица, Шид, Вршац, Димитровград, Пријепоље и Прешево, (у даљем тексту: средњи гранични прелази), морају имати:

1) печате прописане за обављање граничних провера;

2) уређаје за испитивање веродостојности путних исправа (УВ лампа, доку-бокс, стереомикроскоп);

3) уређај за преглед тешко доступних делова возила (дигитални видео ендоскоп);

4) CO2 детектор за преглед возила (мултигасни детектор);

5) преносну расвету и батеријске лампе;

6) читач путних исправа и осталих докумената (фиксни и мобилни);

7) бројач возила;

8) детектор наркотика и реагенсе наркотика (мали, средњи и велики);

9) детектор експлозива;

10) телекомуникациону и радиокомуникациону специјалистичку опрему;

11) инспекцијско огледало са допунским осветљењем;

12) основни сет алата за преглед возила;

13) уређај за бројање и проверу исправности новчаница;

14) сефове за чување новца и драгоцених предмета,

15) вагу за мерење робе (до 150 kg);

16) вагу за прецизно мерење (до 5 kg);

17) ручни детектор метала;

18) уређај за мерење густине материјала (бустер);

19) уређаје за детекцију радиоактивности (преносне и фиксне);

20) апаратуру за узимање узорака робе;

21) читач за бар код царинских докумената;

22) царинске пломбе;

23) заштитне шлемове, заштитне рукавице, заштитне наочаре, гас маске и флуоресцентне прслуке.

Члан 4.

Гранични прелази који нису наведени у чл. 2. и 3. ове уредбе, (у даљем тексту: мали гранични прелази), морају имати:

1) печате прописане за обављање граничних провера;

2) уређаје за испитивање веродостојности путних исправа;

3) преносну расвету и батеријске лампе;

4) читач путних исправа и осталих докумената (фиксни или мобилни);

5) телекомуникациону и радиокомуникациону специјалистичку опрему;

6) инспекцијско огледало са допунским осветљењем;

7) основни сет алата за преглед возила.

Члан 5.

Поред опреме, средстава и система које, сагласно чл. 2–4. ове уредбе, морају имати, гранични прелази, по потреби, могу имати:

1) уређај за детекцију радиоактивности;

2) уређај за детекцију дрога и експлозива;

3) уређај за мерење густине материјала (бустер);

4) уређај за детекцију откуцаја срца;

5) читач регистарских ознака;

6) бројач возила;

7) водоотпорна одела;

8) водоотпорну и антистатик обућу;

9) двоглед;

10) метални телескоп за проверу (бушење) расутог терета;

11) уређај за преглед тешко доступних делова возила (дигитални видео ендоскоп);

12) детектор експлозива;

13) уређај за бројање и проверу исправности новчаница;

14) вагу за прецизно мерење (до 5 kg);

15) ручни детектор метала;

16) царинске пломбе;

17) заштитне шлемове, заштитне рукавице, заштитне наочаре, гас маске, флуоресцентне прслуке, прслуке за спасавање и другу заштитну опрему;

18) уређаје за прикупљање и обраду биометријских података о лицима;

19) другу опрему за обављање граничних провера.

Члан 6.

Гранични прелази морају бити опремљени инсталацијама, системима и опремом која обезбеђује опште услове за рад свих граничних служби, и то:

1) непрекидно напајање електричном енергијом;

2) напајање техничком и пијаћом водом (прикључак на водоводну мрежу или обезбеђено на други начин);

3) адекватно грејање и хлађење просторија;

4) канализациона мрежа;

5) одговарајуће саобраћајнице и саобраћајна сигнализација (хоризонтална и вертикална);

6) телекомуникациони капацитети и системи;

7) алтернативно напајање за електричну енергију и ИТ мрежу (агрегат);

8) одговарајућа расвета на подручју граничног прелаза;

9) противпожарна заштита;

10) сигурносна ограда, браници и полубраници;

11) систем видео надзора;

12) громобранска инсталација;

13) канцеларијски намештај према намени просторија и утврђеним радним местима;

14) опрема за прву помоћ.

Члан 7.

Према исказаним потребама, на граничном прелазу за рад граничних служби морају се обезбедити одвојене просторије, и то:

1) просторије за смештај и рад представника граничних служби (гранична полиција, царина и инспекцијске службе);

2) чекаоница;

3) просторије за преглед лица и ствари и друге просторије за примену овлашћења у складу са прописаним стандардима;

4) просторије за тражиоце азила;

5) простор и просторије за смештај привремено одузетих предмета или робе;

6) просторије за смештај опреме и наоружања;

7) климатизоване просторије за смештај ИТ и друге опреме граничних служби која захтева посебне услове рада и складиштења.

Изузетно од става 1. овог члана, на малом граничном прелазу не морају се обезбедити чекаоница и просторије за тражиоце азила.

Члан 8.

Гранични прелаз у зависности од врсте и обима саобраћаја који се одвија преко граничног прелаза мора да има одговарајућу инфраструктуру, и то:

1) објекте у којима су одговарајући смештајни и радни простори службеника граничних служби;

2) контролне кабине;

3) надстрешницу изнад путне саобраћајнице и контролних кабина (за друмски саобраћај);

4) одговарајући број саобраћајних трака за путнички, аутобуски и теретни саобраћај – улаз/излаз;

5) санитарни чвор за запослене и одвојени санитарни чвор за остала лица које се налазе на граничном прелазу;

6) одговарајуће место за вез и контролу пловила;

7) одговарајуће место за контролу возила изван саобраћајне траке (друга линија граничних провера);

8) објекте за преглед теретних моторних возила са каналом;

9) објекат за преглед аутобуса;

10) објекат за преглед путничких моторних возила;

11) магацински простор привремено одузетих роба;

12) објекат енергетског блока (котларница, агрегат станица, системи за климатизацију);

13) колску вагу;

14) паркинг простор за теретна моторна возила;

15) паркинг простор за аутобусе;

16) паркинг простор за путничка возила;

17) службена возила граничних служби;

18) одговарајућа места за вез службених пловила (на речним граничним прелазима);

19) терминал за спровођење царинске процедуре и процедуре других надлежних државних органа (за граничне прелазе на којима је дозвољен промет свих врста роба).

Члан 9.

Привремени гранични прелази који се отварају на рок од 15 дана до три месеца, у зависности од врсте саобраћаја који се одвија преко државне границе, морају имати:

1) адекватан објекaт од чврстог материјала или монтажно-демонтажног типа површине до 12 m², непрекидно напајање електричном енергијом, напајање техничком и пијаћом водом и одговарајућу расвету на граничном прелазу, што мора обезбедити подносилац иницијативе за одређивање привременог граничног прелаза;

2) фиксну или мобилну телефонску линију;

3) ручни радио уређај;

4) покретни санитарни чвор;

5) браник или полубраник (за граничне прелазе у друмском саобраћају);

6) прикладно уређену површину на којој се налази подручје граничног прелаза;

7) уређај за испитивање исправности путних исправа;

8) печате прописане за обављање граничне провере.

Привремени гранични прелази који се отварају на рок до 15 дана морају имати:

1) покретни санитарни чвор, што обезбеђује подносилац иницијативе за одређивање привременог граничног прелаза;

2) мобилну телефонску линију;

3) ручни радио уређај;

4) печате прописане за обављање граничне провере.

Објекти, инфраструктура и опрема која постоји на привременим граничним прелазима, а побројана је у ст. 1. и 2. овог члана, може бити коришћена од стране полицијских и царинских службеника као и службеника других граничних служби.

Члан 10.

Величина објеката, број и намена просторија на граничним прелазима и потребна опрема утврђиваће се појединачно за сваку службу и гранични прелаз на основу статистичких показатеља по обиму промета, за последњих пет година, и процене промета за наредне три године, као и према врсти саобраћаја који се одвија преко граничног прелаза (путнички, теретни, аутобуски) и врсти роба које се превозе.

Број саобраћајних трака на граничном прелазу мора бити једнак или већи у односу на број саобраћајних трака на суседном граничном прелазу.

На основу исказаних потреба и образложеног предлога граничних служби, Републичка дирекција за имовину Републике Србије током припреме пројектног задатка у циљу израде техничке документације за реконструкцију или изградњу граничних прелаза, утврђује величину објекта, број и намену просторија, као и потребну опрему на граничним прелазима из става 1. овог члана.

На основу статистичких података о укупном прекограничном промету, утврђује се потреба за изградњом одговарајуће површине пословних простора за друга правна лица која на комерцијалној основи обављају послове на подручју граничног прелаза.

У циљу ефикаснијег рада и смањења трошкова рада граничних служби, у свим случајевима где је то могуће, граничне службе ће дефинисати врсту опреме, начин и услове заједничког коришћења.

Члан 11.

Ради безбедног и ефикасног обављања граничних провера на граничним прелазима за одређене послове одређује се минималан број полицијских службеника рачунајући укупно ангажовање (сменски рад или рад у турнусу са редовним одсуствима), и то:

1) на саобраћајној траци за путнички саобраћај по један полицијски службеник за обављање основне граничне провере на првој линији;

2) на одвојеној саобраћајној траци за саобраћај аутобуса по два полицијска службеника за обављање основне граничне провере на првој линији;

3) на одвојеној саобраћајној траци за саобраћај теретних возила по два полицијска службеника за обављање основне граничне провере на првој линији;

4) на сваке две саобраћајне траке у једном смеру по један полицијски службеник за обављање детаљне граничне провере на другој линији. За граничне прелазе који имају по једну саобраћајну траку на улазу и излазу из Републике Србије један полицијски службеник на обе саобраћајне траке за обављање детаљне граничне провере на другој линији. У случају непарног броја саобраћајних трака у једном правцу узима се број полицијских службеника неопходних за први већи парни број саобраћајних трака;

5) на свим граничним прелазима један полицијски службеник који руководи граничним проверама на граничном прелазу.

Укупан минимални број полицијских службеника на једном граничном прелазу, на којем се послови граничних провера обављају 24/7, односно у сменском раду или раду у турнусу, са редовним одсуствима, добија се када се укупан број полицијских службеника за обављање одређених послова и задатака на граничном прелазу помножи са пет.

На граничним прелазима који не раде 24/7 и граничним прелазима за речни, железнички и ваздушни саобраћај, минималан број полицијских службеника одређиваће се на основу података о обиму промета путника и превозних средстава.

Члан 12.

Ради обављања послова царинског надзора и царињења робе, обрачуна и наплате царинског дуга, послова царинске контроле у путничком и робном промету са иностранством и девизно-валутне контроле у међународном путничком промету на друмским граничним прелазима, одређује се минималан број царинских службеника и то:

1) на великим граничним прелазима – 15 царинских службеника;

2) на средњим граничним прелазима – пет царинских службеника;

3) на малим граничним прелазима – два царинска службеника.

На граничним прелазима за речни, железнички и ваздушни саобраћај, минималан број царинских службеника ће се одређивати на основу статистичких показатеља о обиму промета путника и превозних средстава.

Члан 13.

Ради безбедног и ефикасног обављања послова из надлежности граничне ветеринарске инспекције на граничним прелазима за одређене послове одређује се минималан број граничних ветеринарских инспектора, рачунајући укупно ангажовање, и то:

1) на великим граничним прелазима – осам инспектора граничне ветеринарске инспекције;

2) на средњим граничним прелазима – четири инспектора граничне ветеринарске инспекције;

3) на малим граничним прелазима – два инспектора граничне ветеринарске инспекције.

Члан 14.

Ради безбедног и ефикасног обављања послова из надлежности граничне фитосанитарне инспекције на граничним прелазима за одређене послове одређује се минималан број граничних фитосанитарних инспектора, рачунајући укупно ангажовање, и то:

1) на великим граничним прелазима – осам инспектора граничне фитосанитарне инспекције;

2) на средњим граничним прелазима – четири инспектора граничне фитосанитарне инспекције;

3) на малим граничним прелазима – два инспектора граничне фитосанитарне инспекције.

Члан 15.

Ако системи, инсталације и инфраструктура на постојећим граничним прелазима не задовољавају услове и стандарде прописане овом уредбом, њихово усклађивање извршиће се у року од две године од дана ступања на снагу ове уредбе.

Усклађивање са одредбама ове уредбе у погледу предвиђеног броја запослених за функционисање граничног прелаза вршиће се у складу са средствима обезбеђеним у буџету Републике Србије.

Члан 16.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-8771/2021

У Београду, 30. септембра 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |